### Beslutninger

Tilbagesendes Magistratsafdelingen for Børn og Unge med bemærkning, at byrådet i sit møde den 8. oktober 2025 har vedtaget Magistratens foranstående indstilling af 23. september 2025.

Velfærdslisten de Rød-Grønnes byrådsgruppe kunne ikke tiltræde beslutningspunkt 1, men henholdt sig til det oprindelige forslag fra Børne- og ungebyrådet.

Liberal Alliances byrådsgruppe kunne ikke tiltræde indstillingen.

###

BESLUTNINGSFORSLAG FRA BØRNE- OG UNGEBYRÅDET

Mange børn og unge har det svært i skolen. Det kan enten være på grund af en diagnose, en svær periode eller personlige problemer. Det kan også skyldes det faglige niveau, som er enten for højt eller lavt. Vi kan se at pædagoger, lærere og forskellige ordninger hjælper rigtig mange elever. Men vi oplever ikke, at der er nok ressourcer hertil, for der er stadig alt for mange elever, der falder ved siden af. Vi oplever, at kendskabet til mange af de eksisterende trivselsinitiativer såsom Center for trivsel, Børnesamtaler og [adresse] er minimal, og at skolerne simpelthen ikke har ressourcer nok til at hjælpe alle elever, der har det svært.

Derfor foreslår Børne- og ungebyrådet at:

1. Der afsættes flere midler til to-voksenordninger i folkeskolen.

2. Kendskabet til de eksisterende trivselsmæssige tilbud udbredes.

Motivation af punkt 1

Vi ønsker flere midler til to-voksenordninger i de aarhusianske folkeskoler. Vi mener, at det skal eksekveres på en måde som tager udgangspunkt i, hvad den enkelte klasse har brug for. Hvis der eksempelvis er en klasse, hvor larm og uro fylder meget, kan det være en pædagog man sætter ind i klassen for at få lydniveauet ned og mindske forstyrrelser. Hvis det derimod er en klasse, hvor der er stor faglig niveauforskel, mener vi, at der skal en ekstra lærer ind i klassen, som underviser i samme fag, altså en ekstra dansklærer til en dansktime, en matematiklærer til en matematiktime osv. Det gør, at klassen kan deles op og få niveauopdelt undervisning, så eleverne kan få undervisning på deres eget niveau. På den måde kan eleverne udvikle sig bedre. Samtidig slipper man for at sidde i klassen uden at få noget ud af undervisningen, fordi det enten er alt for let eller svært. Vi mener, at det skal være op til den enkelte klasse at beslutte, hvordan midlerne til to-voksenordninger bedst kan hjælpe dem.

Det er ikke kun larm og undervisningsniveauet, der fylder, det gør trivsel også, hvis det faktisk ikke er det der fylder allermest. Mistrivsel i klasserne kan tage mange former. Og det betyder meget for os unge at have en voksen vi kan tale fortroligt med. Vi mener, at vi ved at indsætte en ekstra voksen i timerne - f.eks. en pædagog eller en ressourcemedarbejder (f.eks. fra fritidsklubben) - skaber bedre rammer for, at vi elever kan hive fat i en af de voksne. Det er vigtigt for os, at man kan tale med en voksen, man kender, og at vedkommende ikke har indflydelse på vores karakter. Det er desuden vigtigt, at denne voksen har tavshedspligt.

Man kan sætte fokus på to-voksenordninger ved at øremærke en del af de penge, der afsættes til folkeskolen til to-voksenordninger.

Motivation af punkt 2

Vi oplever i Børne- og ungebyrådet, at der allerede eksisterer mange gode initiativer, der er sat i verden for at hjælpe børn og unge, der har det svært som f.eks. Center for trivsel. Men tilbuddene er ukendte for mange forældre, elever og personale. Det er en skam, da de ville kunne hjælpe mange. Derfor foreslår vi i Børne- og ungebyrådet, at man udbreder kendskabet til disse initiativer. Det kunne gøres ved at reklamere for ordningerne på skolerne, ved at hænge plakater op eller ved at repræsentanter fra initiativerne holder et foredrag til et personale- og/eller forældremøde. Vi tror, at man ved at udbrede kendskabet til de eksisterende initiativer kan hjælpe flere elever til at blive glade for at gå i skole og lære uden at kaste millioner i nye initiativer.

INDSTILLING FRA MAGISTRATSAFDELINGEN FOR BØRN OG UNGE

### Resume

Byrådet behandlede den 10. juni 2025 forslag fra Børne- og ungebyrådet om to-voksenordninger i folkeskolen og udbredelse af kendskabet til eksisterende trivselsinitiativer.

Forslaget taler ind i skolernes eget fokus på at tilføre flere to-voksentimer til undervisningen, idet to fagprofessionelle i undervisningen er et greb til at give mere ro i undervisningen, øge kvaliteten af undervisningen og dermed en styrkelse af elevernes faglige udvikling og trivsel.

To fagprofessionelle i undervisningen vil i udgangspunktet kræve ekstra finansiering.

Børn og Unge kommunikerer løbende til børn, unge, forældre og skoler om eksisterende trivselsinitiativer. Forslaget taler således ind i Børn og Unges igangværende arbejde.

Børn og Unge anerkender, at kommunikationen om trivselsinitiativer i endnu højere grad kan målrettes børn og unge med særligt fokus på at udbrede kendskab til Center for Trivsel.

### Beslutningspunkter

Det indstilles:

At 1) at byrådet tager orienteringen om rammerne for skolernes brug af to fagprofessionelle i undervisningen til efterretning.

At 2) at byrådet tager orienteringen om, at der udarbejdes kommunikationsmateriale om [adresse] for Trivsel målrettet børn og unge, og at Børne- og ungebyrådet inviteres til at kvalificere materialet til efterretning.

### Borgmesterens Afdelings påtegning

Fremsendes til Magistraten. Borgmesterens Afdeling har ingen bemærkninger til indstillingen.

### Sagsforløb

Udvalg: [adresse]

Dato: 10-06-2025

Karin Christensen: 31

Fremsendes til Magistratsafdelingen for Børn og Unge med henblik på udarbejdelse af en indstilling, jf. byrådets vedtagelse i mødet den 10. juni 2025 om magistratsbehandling af forslaget.

Sagen bedes tilbagesendt byrådet via Magistraten.

Sagen blev behandlet sammen med sag 30.

Udvalg: Magistraten

Dato: 23-09-2025

Karin Christensen: 7

Fremsendes til [adresse] med bemærkning, at Magistraten i mødet den 23. september 2025 anbefaler, at byrådet tiltræder Magistratsafdelingen for Børn og Unges indstilling af 10. september 2025.

Yan Christiansen var forhindret i at deltage i sagens behandling.